अहमदाबादमा अभिषेकको दोहोरो जित
नेपाली प्रोफेसनल टेनिस खेलाडी अभिषेक बास्तोलाले आईटीएफ पुरुष अहमदाबाद टेनिस प्रतियोगितामा विजयी सुरुआत गरेका छन् ।
काठमाडौँ — नेपाली प्रोफेसनल टेनिस खेलाडी अभिषेक बास्तोलाले आईटीएफ पुरुष अहमदाबाद टेनिस प्रतियोगितामा विजयी सुरुआत गरेका छन् ।१५ हजार अमेरिकी डलर पुरस्कार राशिको अन्तर्राष्ट्रिय टेनिस महासंघअन्तर्गतको उक्त प्रतियोगितामा भारतको अहमदाबादमा आइतबार सुरु भएको हो । पहिलो दिन अभिषेकले दुई क्वालिफाइङ खेल जितेका छन् ।उनले पहिलो खेलमा भारतका गौरव गुलियालाई ६–०, ६–१ ले हराए । अर्को खेलमा उनको जित भारतकै सन्देश दत्रातय कुरालेविरुद्ध ६–३, ६–० ले सफलता पाएका थिए । अब अर्को खेलमा उनको भेट भारतका छैटौं वरीयताका राघव जयसिंघलसॅग हुनेछ ।हाङचउ एसियाली खेलकुद खेलेर फर्केका अभिषेक दुई दिनअघि त्यसतर्फ गएका हुन् । एसियाडमा भने प्रतिस्पर्धात्मक प्रदर्शन गरेपछि एसियाका सशक्त प्रतिद्वन्द्वीका कारण म्याच जित्न सकेनन् । अप्रिलमा इजिप्टमा खेलेपछि आईटीएफको प्रतियोगिता उनले पहिलोपल्ट खेल्न अहमदाबाद गएका हुन् । अभिषेक आईटीएफ वरीयता २००८ औं हो । अप्रिलमा उनको वरीयता १७९० मा आइपुगेको थियो । 